ירוסלבה מהוצ'יך

ירוסלבה אולקסייבנה מהוצ'יך (באוקראינית: Ярослава Олексіївна Магучіх; נולדה ב-19 בספטמבר 2001) היא אתלטית אוקראינית, האלופה האולימפית (פריז 2024), זוכת מדליית ארד אולימפית (טוקיו 2020), אלופת העולם (בודפשט 2023), פעמיים ברציפות סגנית אלופת העולם (דוחה 2019 ויוג'ין 2022), אלופת העולם באולם (בלגרד 2022), פעמיים רצופות אלופת אירופה (מינכן 2022, רומא 2024), פעמיים רצופות אלופת אירופה באולם (טורון 2021, איסטנבול 2023) ושיאנית העולם בקפיצה לגובה. מהוצ'יך זכתה במדליית זהב בקפיצה לגובה באליפות העולם באתלטיקה לנוער שהתקיימה ביולי 2017 בניירובי, לאחר שהשוותה את שיא האליפות של 1.92 מטר שנקבע ב-2003 על ידי בת ארצה אירנה קובלנקו. בפסטיבל האולימפי האירופי לנוער (גיור 2017) זכתה במדליית זהב בתוצאה של 1.89 מטר. באליפות אירופה לנוער 2019 שהתקיימה אף היא בגיור שבהונגריה, זכתה במדליית זהב בשיא אליפות של 1.94 מטר. באולימפיאדת הנוער בואנוס איירס שהתקיימה באוקטובר 2018, זכתה במדליית זהב לאחר שעברה גובה של 1.92 מטר בחלקה הראשון של התחרות וקבעה שיא אישי של 1.95 מטר בחלקה השני. בינואר 2019 קבעה שיא אישי באולם של 1.99 מטר, היא השוותה בכך את שיא העולם עד גיל 20 של ושתי קנינגהם. בתחרות ליגת היהלום שהתקיימה בדוחה במאי 2019 ניצחה בשיא אישי של 1.96 מטר, היא הייתה בכך לספורטאית הצעירה ביותר שזוכה בתחרות ליגת היהלום. ביוני 2019 שיפרה את שיאה האישי ל-2.00 מטר במהלך תחרות ליגת היהלום בסטנפורד. באליפות העולם שנערכה בדוחה, קטר ב-30 בספטמבר 2019 זכתה במדליית כסף בשיא עולם לנוער של 2.04 מטר, אחרי מריה לאסיצקנה אתלטית הנייטרלית המורשית (2.04 מטר) ולפני ושתי קנינגהם מארצות הברית (2.00 מטר). למעשה היא החליטה שלא להמשיך לקפוץ ולנסות לסיים בגובה יותר גבוה וסיימה את התחרות עם שיא זה. על הישגיה זכתה בפרס האתלטית העולה של השנה מטעם התאחדות האתלטיקה הבינלאומית. בינואר 2020 שיפרה את שיא העולם לנוער באולם כשעברה גובה של 2.01 מטר במהלך תחרות בלבוב, בהמשך החודש שיפרה אותו שוב ל-2.02 מטר במהלך תחרות בקרלסרוהה. בפברואר 2021 עברה גובה של 2.06 מטר באולם. במרץ 2021 זכתה במדליית זהב באליפות אירופה באולם בתוצאה של 2.00 מטר. ביולי 2021 זכתה במדליית זהב באליפות אירופה עד גיל 23 בשיא אליפות של 2.00 מטר. באולימפיאדת טוקיו זכתה במדליית ארד בקפיצה לגובה בתוצאה של 2.00 מטר, אחרי מריה לאסיצקנה מהוועד האולימפי הרוסי (2.04 מטר) וניקולה מקדרמוט מאוסטרליה (2.02 מטר). באליפות העולם באולם שנערכה בבלגרד, סרביה במרץ 2022 היא זכתה במדליית זהב בקפיצה לגובה בתוצאה של 2.02 מטר, לפני אלינור פטרסון מאוסטרליה (2.00 מטר) ונדז'דה דובוביצקאיה מקזחסטן (1.98 מטר). באליפות העולם שנערכה ביוג'ין, אורגון ביולי אותה שנה היא זכתה במדליית כסף בתוצאה של 2.02 מטר, אחרי אלינור פטרסון (2.02 מטר) ולפני אלנה ולורטיגארה מאיטליה (2.00 מטר). באליפות אירופה שנערכה במינכן, גרמניה באוגוסט זכתה במדליית זהב בתוצאה של 1.95 מטר, לפני מריה ווקוביץ' ממונטנגרו (1.95 מטר) ואנג'לינה טופיק מסרביה (1.93 מטר). באליפות העולם באולם שנערכה בגלאזגו, הממלכה המאוחדת, במרץ 2024 האי זכתה במדליית כסף בתוצאה של 1.97 מטר, אחרי ניקולה אוליסלאגרס מאוסטרליה (1.99 מטר) וליה אפוסטולובסקי מסלובניה (1.95 מטר). באליפות אירופה שנערכה ברומא, איטליה ביוני היא זכתה במדליית זהב בפעם השנייה ברציפות, בתוצאה של 2.01 מטר, לפני אנג'לינה טופיק (1.97 מטר) ובת ארצה אירינה גראשצ'נקו (1.95 מטר). במסגרת ליגת היהלום שנערכה בפריז ב-7 ביולי אותה שנה קבעה שיא עולם חדש של 2.10 מטר, שיפור לשיא הוותיק בן 37 השנים של סטפקה קוסטדינובה מבולגריה (2.09 מטר). באולימפיאדת פריז שנערכה ב-4 באוגוסט זכתה במדליית זהב בתוצאה של 2.00 מטר, לפני ניקולה אוליסלאגרס מאוסטרליה (2.00 מטר) ואירינה גראשצ'נקו מאוקראינה ואלינור פטרסון מאוסטרליה (1.95 מטר). קפיצה לגובה: 2.10 מטר (יולי 2024), שיא עולם קפיצה לגובה: 2.06 מטר (פברואר 2021) מדיה וקבצים בנושא ירוסלבה מהוצ'יך בוויקישיתוף ירוסלבה מהוצ'יך, ברשת החברתית אינסטגרם ירוסלבה מהוצ'יך, באתר olympedia.org ירוסלבה מהוצ'יך, באתר התאחדות האתלטיקה הבין-לאומית